钦定古今图书集成/理学汇编/文学典/第093卷 > 林廷纲
## 钦定古今图书集成/理学汇编/文学典/第093卷 > 林廷纲

按《福建通志》：廷纲，莆田人。洪武初，诏郡县弟子员学
优者入国子监。廷纲在选，太祖亲试，擢吏科给事中。
尝侍游江间殿，太祖首倡云：‘江间小殿与云齐，梁上
新添燕子泥’。廷纲奉旨足成之曰：‘雉扇晓开红日近，
龙衣春湿彩云低。旌旗影里貔貅息，斧钺门前骐骥
嘶。簪笔诗成同拜舞，太平天子赐新题’。又承旨作《春
江渔父图诗》。寻请归省，太祖亲制敕谕与之，宋濂为
跋。还朝，赐名恒忠。升中书舍人兼太子赞善。与宋璲、
揭枢同知制诰。复荐郡人吴源为四辅。后以事忤旨，
赐死，年三十三。